정조 14년
尹行任以備邊司言啓曰咸陽査正御史崔顯重書啓別單有司堂上就議大臣草記稟處事命下矣臣文源依下敎就議大臣而其一軍保米布沿路各邑之所捧自朝家嚴飭之後雖有所減之多寡擧行之勤慢而大體則無邑不減至於淸州之已捧無減林川之無升合所減事極稽忽事也左議政以爲保米之弊昨今年申飭之敎何等截嚴而軍保之未蒙實惠專由於爲守宰者無視民如傷之意有越視秦瘠之患而然矣可勝痛哉列邑所捧斗數之差多差少在民無甚損益蓋其弊源在於斗大小不齊也假令所捧以外面言之雖曰止於六斗七斗斗制惟意所欲旣無定限則所謂六七斗安知不至於九斗十斗乎其中或有原捧八九斗之邑則民間所納又當至於十二三斗以此言之其爲切骨之冤可以知之我國律度量衡雖不無參差不齊之歎至於此事統以同之特一號令事耳使戶曹取來各軍門所捧保米斗折衷所入造成斗子以鐵蒙其四邊下送各該道監營然後自監營分付各邑咸集營下以此爲準自營烙印以給而弊又改爲一從此例以爲永久不廢之地則庶可爲均齊方正之道而米穀與錢有異無剩則易有欠縮六斗之外若以一斗爲添剩則元數之補缺京司之情債自可以出於其中繡啓中釐整斗制之論誠甚得宜以此分付恐合事宜而若只減給外邑之捧京司情債一如前日則其弊之無窮不如不改之爲愈此則自廟堂這這廉問如或如前操縱則當該色郞與該吏之各別科罪姑無論大將難免其罪以此預爲申飭知所惕念至於砲保木昨今年綿價至貴以二兩錢決知其無以辦備而若用三兩四五錢以貿則綽綽有裕人情雜費不在此中則合以言之四兩一二錢優可爲之而以繡啓所論列觀之全州之五兩四錢金溝之四兩五錢礪山咸悅之五兩天安之四兩八錢稷山之四兩六錢五分決知其奸吏之所舞弄而該守令之初不以爲民去弊爲心者灼然可知一疋之役當爲二兩而適因綿貴至於倍徵則此已切可矜憐況於倍徵之外又有所徵殆近三倍者有之該守令雖有已遞而歸者此其罪不可不勘臣意則上項六邑守令捧現告先罷後拿斷不可已繡衣聞見不過緣路而止外此而如是者亦必不無其人此則使各該道伯各別廉察狀聞以處右項所論只就昨今年綿農絶貴而言若於綿豐之時稱以朝家所折定之價至於四兩有餘遂以此視爲謄錄則減一疋之至仁盛德將無所施常年則雜費竝二兩五六錢之外無敢一毫濫捧之意更加申飭斷不可已矣云右議政以爲別造大斗邑各異例之弊固不可不及時釐正而斗斛之不同不但保米斗而已各邑田稅斗官需斗之於賑斗之類大小懸絶甚或還穀之斂分異斗其於同律度量衡之義何如也斗斛釐正之議厥惟久矣而掣礙多端尙未有一定之式今若悉覈大小之制而折其中造成鍮斛頒下各道各邑使凡量穀之斛無毫髮參差則庶可以會極歸極同軌同文而官屬輩暗地幻弄之弊勢所必至亦須嚴立科條可期永久有效第念新頒斛制雖曰折中保米之京營捧上素稱高踊各邑收捧如或不量出而爲入則不有船人之白徵必致軍兵之呼冤此亦關係不小須於原數之外各項耗費條從優磨鍊然後可無此弊且聞京營門捧上許多奸弊營各不同云此亦不可不痛禁歸一云其一咸陽山面民人多以一地三稅有所稱冤蓋火田執卜到今十室九空每年比摠責充加定其卜此與鋤農挾起殆有甚焉而又曰年前金判書賜牌屯卜來執此地矣近年則所謂屯卜還屬戶曹元結而指徵無處此亦責徵於挾起此非外邑所可任意除減者下詢廟堂及今釐正事也左議政以爲原田之本稅外加以火卜屯卜雲峯等三邑宮屯全州之內司火卜疊稅若如繡啓中所論列者則窮民稱冤誠極矜惻其所矯救宜不敢暫緩而繡衣則不過行路聞見分付各該道臣詳察其弊源雖外此諸邑如有此等之弊則論列狀聞後更爲稟處似宜云右議政以爲元田畓卜數內白地加卜稱挾起之弊固不可不痛禁而至於一田三稅似無是理且書啓中金判書賜牌卽臣也臣於火田折受時卽令戶曹草記旣草記之後聞自戶曹如例出稅而火田土薄稅重故納稅戶曹之後餘數之歸於田主者不滿什之一則此於火田元稅數內爲九納戶曹一歸田主者明甚初非疊稅而民人輩旣以一田三稅爲言則御史之驟聞而駭之固其勢也一田三稅與否亦令道臣嚴査狀聞然後處之有不可已云其一寺奴婢之弊無非逃故白徵之冤奴屬盡亡十存一二故一人或當七八口之布推此咸陽之一邑而可知他道之同然今若革其奴婢之名以寺保爲稱而一依良丁歲抄例隨闕充代事也左議政以爲寺奴婢之欲以寺保改稱繡啓之意急於矯救爲此不得已權宜之請而但念寺保爲稱之後奴婢旣未易充數則轉以爲良保安知無此弊乎事雖切矜通變未得其要仍舊之外恐無他策云右議政以爲寺奴婢之弊誠爲感傷和氣一端其所變通固當如救焚拯溺而大抵各邑寺奴婢或有生産猥多處或有生産絶無處如有一一搜括得實之道則以新産之數比已故之數多少相當而有餘雖有立代後懸頉之法元無難事而只緣寺奴婢之名民皆抵死避免故有財則百子千孫者以無後懸頉無財則死而無後者過百年不得懸頉至有族里替徵此天下之至冤也書啓中寺奴婢保之論其於避礙通變之方可謂得當而第念當此良役窘乏之日添創名色不但必致民間騷擾而已寺保旣創之後奴婢頭目必無一介生産現納之理則不出數十年寺奴婢之名必無矣此不可不念也云其一安義山靑居昌三邑還弊同然三邑所在舊穀條難於區處者特許減價作錢使之待秋備納事也左議政以爲安義居昌山靑三邑穀多之弊未必不如咸陽而特以博施堯舜所病不得與咸陽一例施惠向隅之悲人情固所難免繡啓所稱舊穀條難於區處者特許減價作錢使之待秋徐徐備納亦足爲聖朝一視之政特爲許施恐爲得宜若其數爻之當爲幾許價本之當減幾許使道伯詳察民情論列狀聞後更爲稟處似宜云右議政以爲旣知其爲民間痼弊則其在一視之仁寧失之義固當一體釐正而穀數多少民弊淺深比咸陽旣顯異則釐正之際雖略倣咸陽之例亦合有十分覈實一切從簡之道矣云其一咸悅聖堂倉一自別定差員以後百弊俱生民困轉甚以該邑守令專當照驗仍令運納而亦値牙山例限二年定爲遷轉窠則無三官分轄之弊事也其一安興鎭移屬水營後吏民無所統領漸至渙散目今矯救之策無如還置官長而凡百供給一如僉使時例兼防禦主管鎭務事也左議政以爲咸悅聖堂倉之使該邑守騎船運納事係變制恐難容易決定安興鎭移屬水營掣礙多端有口者皆言而但念朝家事面實有銷刻之嫌姑觀來頭亦未爲晩云右議政以爲聖堂倉差員輪定後民弊及安興鎭移屬後民弊兩件事臣之曾所博訪而備諳者皆如書啓中語而賤見則皆以復舊爲是故至或有酬酢於僚相者書啓中所請恐合一竝採施云其一咸陽反作中丙午丁未兩年米太單代租旣是法外而其時郡守不善査報之失在所難免戊戌以後前郡守李殷昌等反餘掃庫各穀犯用夥然雖曰襲謬便成邑例事旣現發法難容貸竝令該府照律嚴勘事也左議政以爲咸陽掃庫穀守令犯用固爲可駭而西北兩道所謂掃庫剩穀等名色無邑不有而爲守令者便以此視爲官況謬規之不可猝革有如此者今此咸陽前後守令之不思矯革只事因襲旣已現發之後烏可無重罪而爲罪淺深亦係於公用私用此則令該府拿覈處之恐不可已矣云右議政以爲至於反餘穀名色之不正未有甚於此初因斗捧作石之零餘庫色輩升合之利自官奪執漸次猥增數爻甚至於畢捧前勒定數爻就元穀內偸用之境者臣於待罪關西時洞知而大駭之發關設禁于道內各邑矣不料南邑之弊復至於此雖曰襲謬事係不嚴前後守令依書啓中所請一竝拿問嚴勘有不容已此事旣已登聞之後朝家事面決不當隨聞隨勘而止關西之尙今遵禁與否及嶺南他邑與餘六道此弊有無自本司發關査問然後嚴立科條一切痛禁恐合事宜云矣敢啓傳曰第一條軍保米及布事竝依左右相議施行而各軍門保米斗之令戶曹取來更造分給事左相議雖好昨年因左相筵奏事聞京軍門斗量峻歇之弊京營中或有行用斗大不及於戶曹鍮斗處云槪其奸弊別有在焉今若爲均其制或反添大則邑吏船人藉此爲說能無加斂之弊乎大抵予意則自初以爲不革米捧之弊則小民無以蒙惠蓋米如俗所謂熟食熟食之偸食其弊誠難禁此所以爲小民盡思夜度非不無一二商量難可遽議於人才渺然之時卿等第須爛商於改斗制一事無有絲毫未盡以致後悔至於外方怪怪斗斛之制名以道伯按察一道尙不能革罷乎此一款別關嚴飭第二條咸陽山面民人一地三稅事亦依左右相議施行而雲峰南原全州河東等邑宮稅事已有別諭於繡衣復命日該道想已査啓矣第三條寺奴婢弊事老而無夫白首婆婆眞所謂天下之窮民也減貢之德意猗歟盛矣民亦有秉彝豈不知於乎不忘之思遞予嗣服敢追繼述之義初元頒令卽罷刷官一事左相卿則預聞於玆事始末齋夕對揚卿也節目撰進亦卿也旣罷內司冒減之名更立道摠餘奴之制使小民息肩內屬沾漑意謂伊後營邑之遵奉百倍勝於刷行侵虐之時矣年來聞之道伯蠶棗守令含糊一任下吏之齎橐甚至於北有鏡城事而願復刷官之說至登於民籲南有古阜事而皆云不如不罷目下又有海南査啓法之不行令之不從乃如此之民豈可信如金石乎及此繡啓登聞之會不可無別般申禁之令此惟在卿等承佐之如何卿等其勉之繡啓中作保之說特辭未達意意必在於欲倣西路里定之規西軍之稱第一名靑山第二名白雲者豈眞有其人而小民則不受困此予所以深許於故相與故重臣昇平時時措之義也況此事該邑私自方便則朝家雖或聞若不知決不可使之爲之至於保之一字尤難輕說我國專尙名則所餘者卽奴婢之名到今箕聖遺制不可猝更且以事理言之雖不罷其名色視之一如良民則亦豈有老無夫之冤乎奴婢之爲弊諸道中北關與嶺南爲最甚而嶺南之中左不然而右獨然者尤豈不可訝乎此一條爲先以何道何邑之弊峻弊歇遍擧關問使之逐邑條列狀聞後撥例稟處至於本邑之弊旣聞之豈可不卽矯救乎乙亥釐正以後皆用道比摠則以本道幅員之大若欲得摠外餘數則小郡給代有何持難之端乎況本郡無異開闢獨令奴婢不霑惠甚可矜憫且考邑摠奴婢各不滿百口給代尤容易該郡鬼錄中岳只助是之類令道伯收聚原案付丙以今生存之類別作開現形止亦令狀聞事分付第四件三邑還弊事安義聞幾釐正居昌聞亦得人最是山淸還穀之倍甚於安居發賣難減價亦難況時倅如拙儒振刷難責者乎此等事得人然後可議蘇弊該倅爲先令該曹閑邑準瓜處移擬其代以蔭官中屢典州郡剛核有聲績人口傳差出仍令道伯三邑穀簿釐弊之方逐一論理狀聞咸陽已例寧或續續取倣乎雖無此也自有好箇彌綸之方此意亦令知悉第五件咸悅聖堂倉差員事第六條安興還爲設鎭事此則右相言好矣亦有酬酢於前完伯湖帥者特無其便而未施耳卿更與相相相議後日次對時稟處尾陳原單中守令論勘事竝依左右相議施行其中反作一事卽按査之第一關校以渠等爰辭校看於繡啓於是乎始覺初科之錯認苟究弊魁一則丙午倅二則李得駿歸之公私與否姑無論此事此罪得駿烏可免乎況朝令只行於蟣蝨之邑吏不行於守宰可乎渠之起弊之罪不可以他邑聲績有所曲恕丙午該府使李得駿卽其地方徒一年定配其後各年府使郡守等令該府分等決處今日內放送事分付可也